钦定古今图书集成/理学汇编/学行典/第227卷 > 《重修李孝子亭记》周叙
## 钦定古今图书集成/理学汇编/学行典/第227卷 > 《重修李孝子亭记》周叙

人子之于亲，当无往而不尽乎诚也。生则养以适其
欢，没则葬祭以致其宁，此其常也。脱有不幸，捐躯陨
命，所不暇顾，是皆出乎天理民彝之贞，夫岂以伪为
哉！吉水李孝子，隋大业中人。幼丧母，哀毁过甚，事父
益至，每出逾里辄返，曰：“吾岂可一日亡膝下乎？”父病
十旬，衣不解带，既没未葬，邻舍失火，火骤至，遂恸哭
伏棺而死。载《县志》。其墓在学宫之旁，墓之前有亭，废
兴不一。国朝洪武初，知州李恒甫新之，前进士陈宗舜为之记。宣德闲，知州柯侯暹复新之。岁久碑残缺，
亭亦就倾。今武昌刘侯钊来知县事，既除，治其墓，修
其亭。慨石刻不存，乃谋诸同寅，伐石而属记于予。惟
吾邑以忠孝名天下，有宋时杨忠襄公邦乂以通判
建康，被执死。杨文节公万里以权臣专国，不食死。与
欧阳文忠公俱列祠于学宫。夫孝，百行之本，而忠节
由之以兴者也。忠襄当城陷，骂贼不屈，卒毙白刃，其
爱国之诚，与孝子伏棺于烈焰，爱亲之诚何如哉？盖
当是时，知有君亲，而不知有其身，知纲常大义之不
可泯，而不知白刃烈“焰之为可畏，非天性纯懿而不
负所学，养之有素者能之耶？”吾知二君子易地则皆
然矣。孝子名不显于史传，独以墓故，犹使人观感兴
慕若此，岂非人心之天，亘宇宙而不昧者与？由是言
之，孝子以孝，倡于四百馀年之前，文忠、忠襄、文节以
忠，继于四百馀年之后。俾吾邑缙绅士夫，至今家服
《诗》《书》而人尚节义者，岂无由然哉？因记斯亭，遂并及
之，以为臣子劝。夫激厉风化，以淑人心，县令之职也。
刘侯视政之初而致意于斯，其亦知所本矣。是皆不
可以不书。